45-årig varetægtsfængslet i fire uger for handel med store mængder narkotika.

En 45-årig mand er ved Retten i Aalborg torsdag blevet varetægtsfængslet i fire uger i en spektakulær sag om narko. Retssagen foregik for lukkede døre, og derfor er der ikke meget som specialanklager Kim K. Kristensen kan sige om sagen. Pistol, vold og flere kilo narko Manden er sigtet for fire forhold, hvor han angiveligt blandt andet skulle have formidlet videreoverdragelse af en pistol med magasin og lyddæmper tilbage i december 2020. Yderligere er den 45-årige mand sigtet for to forhold vedrørende narkotika kriminalitet. Det ene forhold, drejer sig om perioden fra 23. oktober 2020 frem til 8. marts 2021, hvor manden skulle have forsøgt at indgå aftale om at videregive 471 kilo hash. Det tungeste af forholdene er fra perioden fra den 29. oktober 2020 til 2. marts 2021, hvor manden er sigtet for at indgå aftale om modtagelse af yderligere 500 gram hash, 10 kilo amfetamin og 5,1 kilo kokain. - Det er store mængder narkotika efter nordjysk standard, vil jeg sige, lyder det fra specialanklager Kim K. Kristensen. Derudover er den 45-årige også sigtet for et nyere forhold fra den 23. maj 2023, hvor manden angiveligt skulle have truet en person med vold, for at tvinge ham til at betale 252.000 til et byggefirma. Den 45-årige nægtede sig skyldig. - Ender manden med at kære, så skal landsretten se på om betingelsen for varetægtsfængslingen er tilstede, forklarer Kim K. Kristensen.